[pic] | KOMISIJA EVROPSKIH SKUPNOSTI |

Bruselj, 27.10.2009

COM(2009)600 konč.

SPOROČILO KOMISIJE EVROPSKEMU PARLAMENTU IN SVETU

o spremembi večletnega finančnega okvira (2007–2013) Financiranje projektov na področju preskrbe z energijo v okviru Evropskega načrta za oživitev gospodarstva (druga sprememba)

Predlog

SKLEP EVROPSKEGA PARLAMENTA IN SVETA

o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira

SPOROČILO KOMISIJE EVROPSKEMU PARLAMENTU IN SVETU

o spremembi večletnega finančnega okvira (2007–2013)

Financiranje projektov na področju preskrbe z energijo v okviru Evropskega načrta za oživitev gospodarstva (druga sprememba)

Uvod

Na podlagi predloga Komisije z dne 10. decembra 2008 o spremembi finančnega okvira za financiranje vseevropskih projektov energetskih povezav in širokopasovne infrastrukture v okviru Evropskega načrta za oživitev gospodarstva[1] so se Evropski parlament, Svet in Komisija na tristranskem sestanku o proračunu 2. aprila 2009 sporazumeli, da se sveženj financira na naslednji način:

1. Svežnju, s katerim se namerava gospodarstvu zagotoviti dodatno spodbudo in izboljšati varnost preskrbe z energijo, se dodeli 5 000 milijonov EUR v tekočih cenah:

2. 3 980 milijonov EUR bo dano na voljo za financiranje projektov na področju preskrbe z energijo iz razdelka 1a finančnega okvira: 2 000 milijonov EUR v letu 2009 in 1 980 milijonov EUR v letu 2010;

3. poleg tega bo dano na voljo še 1 020 milijonov EUR v okviru razdelka 2 za razvoj širokopasovnega interneta na podeželju in krepitev operacij v zvezi z „novimi izzivi“, opredeljenimi v okviru sistematskega pregleda skupne kmetijske politike.

4. Financiranje v višini skupnega zneska 5 000 milijonov EUR bo zagotovljeno, čim bo mogoče:

5. zgornja meja iz razdelka 1a za leto 2009 se bo povišala za znesek v višini 2 000 milijonov EUR in bo izravnana z znižanjem zgornje meje iz razdelka 2 za leto 2009 za isti znesek v skladu s točkami 21 do 23 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju[2]. Poleg tega bo za razvoj podeželja v proračunu za leto 2009 dano na voljo še dodatnih 600 milijonov EUR za financiranje širokopasovnega interneta in krepitev operacij v zvezi z „novimi izzivi“. Hkrati s spremembo večletnega okvira bo ustrezno spremenjen tudi proračun za leto 2009 na podlagi tega spremenjenega predloga Komisije in predhodnega predloga spremembe proračuna k proračunu za leto 2009;

6. financiranje preostalega zneska (2 400 milijonov EUR) bo zagotovljeno z mehanizmom nadomestil v okviru sprave v proračunskem postopku za leto 2010 z uporabo vseh proračunskih sredstev, predvidenih v pravnem okviru proračuna, in se bo po potrebi dokončno določilo najpozneje v okviru sprave v proračunskem postopku za leto 2011:

7. Evropski parlament, Svet in Komisija bodo preučili vse razpoložljive vire, ki bi se lahko uporabili za nadomestila sredstev,

8. pred proučitvijo uporabe razpoložljivega zneska iz razdelka 2 bodo prevzete obveznosti v višini 420 milijonov EUR za leto 2010 za razvoj širokopasovnega interneta na podeželju in krepitev operacij v zvezi z „novimi izzivi“, opredeljenimi v okviru ocene reforme skupne kmetijske politike iz leta 2003 („sistematski pregled“).

9. za zagotovitev nadomestil v znesku 1 980 milijonov EUR bodo uporabljeni preostali zneski do zgornjih mej za leto 2009 in razpoložljivi zneski do zgornjih mej za leto 2010 (ob upoštevanju točke 13 Medinstitucionalnega sporazuma) ter po potrebi vsa ostala razpoložljiva finančna sredstva, vključno z razpoložljivimi zneski do zgornjih mej za leto 2011. Mehanizem nadomestil se bo uporabljal ne glede na finančna sredstva za programe, sprejete po postopku soodločanja, in na letni proračunski postopek.

10. Skupna zgornja meja finančnega okvira za obdobje 2007–2013 ne bo presežena.

S Sklepom Evropskega parlamenta in Sveta z dne 6. maja 2009 je bil finančni okvir tega dne spremenjen, tako da se je zgornja meja v razdelku 1a za leto 2009 povišala za 2 000 milijonov EUR[3].

To sporočilo vsebuje predlog novega sklepa Evropskega parlamenta in Sveta o spremembi finančnega okvira, da bi se zgornja meja odobritev za prevzem obveznosti za leto 2010 v razdelku 1a povišala za 1 587 milijonov EUR. To bi povzročilo začasno vrzel v višini 393 milijonov EUR, ki bi jo bilo treba zapolniti, da se pokrije celotni znesek, namenjen energetskim projektom. V skladu z navedenim sporazumom bo ta vrzel zapolnjena najpozneje v okviru sprave v proračunskem postopku za leto 2011.

Končna velikost vrzeli bo ocenjena čim bodo v začetku novembra 2009 na voljo končni podatki o izvrševanju ukrepov EKJS iz razdelka 2. Istočasno se bodo ocenile tudi vsakršne morebitne tržne spremembe, ki bi lahko vplivale na proračun za leto 2010. Komisija se zavezuje, da bo proučila vsa razpoložljiva finančna sredstva, s katerimi bi bilo mogoče v okviru sprave v proračunskem postopku novembra 2009 zapolniti preostalo vrzel.

Uporaba zgornjih mej in prerazporeditve v okviru razdelka 1a

Točka 13 Medinstitucionalnega sporazuma določa, da morajo institucije zagotoviti, da ostane na razpolago „zadostna razlika“ do zgornjih mej. Do zgornje meje za leto 2009 ni na razpolago nobene razlike v odobritvah za prevzem obveznosti v okviru razdelka 1a. Razpoložljiva razlika do zgornjih mej v okviru razdelka 1a znaša 43 milijonov EUR za leto 2010, vključno s pisnim predlogom spremembe št. 2 za financiranje razgradnje jedrske elektrarne Kozloduj v obdobju 2011–2013, ter 37 milijonov EUR za leto 2011, s čimer so upoštevani nedavni predlogi Komisije glede globalnega nadzorovanja okolja in varnosti (GMES), elektrarne Kozloduj in novih organov za finančni nadzor. Komisija zato meni, da teh razlik ni mogoče uporabiti za financiranje zadevnih dejavnosti iz Evropskega načrta za oživitev gospodarstva.

V izjavi, sprejeti 2. aprila 2009, so se tri institucije dogovorile, da se bo „mehanizem nadomestil uporabljal ne glede na finančna sredstva za programe, sprejete po postopku soodločanja, in na letni proračunski postopek“. Komisija ne vidi drugih možnosti financiranja s prerazporeditvijo sredstev iz razdelka 1a.

Odobritve za prevzem obveznosti: prerazporeditve iz razdelka 2

Trenutna razlika do zgornjih mej odhodkov za leto 2009 za odobritve za prevzem obveznosti v okviru razdelka 2 je 901 milijon EUR. Znesek vključuje 34 milijonov EUR zaradi nezadostnega izvrševanja programov za ribištvo, ki so bili uvrščeni v spremembo proračuna št. 10/2009.

Poleg tega so bile v proračun za leto 2009 vključene odobritve za prevzem obveznosti v višini 250 milijonov EUR za razvoj podeželja in 20 milijonov EUR za boj proti podnebnim spremembam, vendar teh sredstev ni mogoče uporabiti, saj za to ni ustrezne pravne podlage.

Glede na to, da se je kmetijsko leto zaključilo, se predlaga, da se preostala razpoložljiva razlika za leto 2009 in neporabljene odobritve iz razdelka 2 porabijo za energetske projekte iz Evropskega načrta za oživitev gospodarstva, ki se naj financirajo v okviru razdelka 1a.

Dejanska razpoložljivost nerazporejene razlike do zgornje meje odhodkov za leto 2010 za odobritve za prevzem obveznosti v okviru razdelka 2 je zaradi kritičnih razmer na trgu mleka in mlečnih izdelkov manjša od prvotno pričakovane in znaša 844 milijonov EUR.

Komisija predlaga, da se ta razlika porabi za zagotovitev

- 420 milijonov EUR v okviru razdelka 2, ki so po Evropskem načrtu za oživitev gospodarstva potrebni za razvoj širokopasovnega interneta na podeželju in krepitev operacij v zvezi z „novimi izzivi“, opredeljenimi v okviru „sistematskega pregleda“,

- nadaljnjih 124 milijonov EUR, ki jih je mogoče v razdelku 1a sprostiti za energetske projekte.

Pri tem ostane razlika v višini 300 milijonov EUR, ki je na voljo za kmetijstvo v okviru zgornje meje odhodkov za leto 2010 in ustreza razliki, brez katere je treba uporabiti mehanizem finančne discipline. Komisija se je v vsakem primeru zavezala, da bo sprejela vse potrebne ukrepe za zagotovitev, da se spoštujejo odločitve o odhodkih za skupno kmetijsko politiko in njihovem financiranju, vključno s sporazumom o „sistematskem pregledu“.

Odobritve za prevzem obveznosti: prerazporeditve iz razdelka 5

Razliki do zgornjih mej odhodkov v razdelku 5 (Uprava) znašata 131 milijonov EUR za leto 2009 (vključno s povišanjem razlike 55 milijonov EUR zaradi nezadostnega izvrševanja, ki je bila za porabo sproščena s spremembo proračuna št. 10/2009) in 230 milijonov EUR za leto 2010. Del slednje razlike se bo morda moral porabiti za pokritje dodatnih potreb v zvezi z začetkom veljavnosti Lizbonske pogodbe. Pri tem je mogoče na razpolago dati največ 281 milijonov EUR (131 milijonov EUR iz razlike za leto 2009 in 150 milijonov EUR iz razlike za leto 2010).

Odobritve za prevzem obveznosti: prerazporeditve iz razdelka 1b

Uporabiti je mogoče tudi razliko do zgornje meje za odobritve za prevzem obveznosti v okviru razdelka 1b za leto 2010, ki zaradi manjših zahtev po tehnični pomoči znaša 11 milijonov EUR.

Odobritve plačil

Kar zadeva odobritve plačil, četrti odstavek točke 23 Medinstitucionalnega sporazuma zahteva, da vsaka sprememba ohrani ustrezno razmerje med obveznostmi in plačili. Zato je treba letne zgornje meje za odobritve plačil spremeniti na podlagi razdelitev plačil, predvidenih za dodatne obveznosti iz razdelka 1a, in znižanja plačil, ki ustreza znižanju odobritev za prevzem obveznosti za razdelke 1b, 2 in 5 v letih 2009 in 2010.

Zbirna razpredelnica in sklepna ugotovitev

V spodnji razpredelnici so povzete predlagane spremembe zgornjih mej za odobritve za prevzem obveznosti in odobritve plačil v finančnem okviru. Zneski so izraženi v tekočih cenah:

[pic]

Na splošno bo sprememba nevtralna za skupne zgornje meje za odobritve za prevzem obveznosti in odobritve plačil, izražene v tekočih cenah.

Spodnja razpredelnica finančnega okvira v tekočih cenah ponazarja navedene spremembe.

Formalna odločitev o spremembi finančnega okvira se mora nanašati na osnovno razpredelnico, dogovorjeno v okviru Medinstitucionalnega sporazuma, z zneski, izraženimi v stalnih cenah iz leta 2004. Zneske v tekočih cenah je zato treba skladno s točko 16 Medinstitucionalnega sporazuma pretvoriti v cene iz leta 2004 z uporabo fiksnega deflatorja, ki znaša 2 % letno.

[pic]

Predlog

SKLEP EVROPSKEGA PARLAMENTA IN SVETA

o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira

EVROPSKI PARLAMENT IN SVET EVROPSKE UNIJE STA –

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[4] ter zlasti točke 21, prvega in drugega odstavka točke 22 in točke 23 Sporazuma,

ob upoštevanju predloga Komisije,

ob upoštevanju naslednjega:

(1) Na tristranskem sestanku o proračunu z dne 19. novembra 2009 so se Evropski parlament, Svet in Komisija dogovorili o načinih za zagotavljanje dodatnega financiranja za projekte na področju preskrbe z energijo in širokopasovnega interneta ter o naložbah za krepitev operacij v zvezi z „novimi izzivi“, opredeljenimi v okviru ocene vmesne reforme skupne kmetijske politike iz leta 2003 („sistematski pregled“)[5], in sicer v okviru Evropskega načrta za oživitev gospodarstva. Da bi bilo financiranje mogoče, je treba spremeniti večletni finančni okvir za obdobje 2007–2013 v skladu s točkami 21, 22 in 23 Medinstitucionalnega sporazuma, s čimer bi se zgornja meja odobritev za prevzem obveznosti za leto 2010 v podrazdelku 1a povišala za 1 587 milijonov EUR v tekočih cenah.

(2) Povišanje zgornje meje v podrazdelku 1a se bo v celoti izravnalo z znižanjem zgornje meje za odobritve za prevzem obveznosti v razdelkih 1b, 2 in 5 za leti 2009 in 2010 za skupni znesek v višini 1 587 milijonov EUR.

(3) Zaradi ohranitve ustreznega razmerja med obveznostmi in plačili je treba prilagoditi letne zgornje meje za odobritve plačil. Ta prilagoditev bo proračunsko nevtralna.

(4) Prilogo I k Medinstitucionalnemu sporazumu o proračunski disciplini in dobrem finančnem poslovodenju je zato treba ustrezno spremeniti[6] –

SKLENILA:

Edini člen

Priloga I k Medinstitucionalnemu sporazumu o proračunski disciplini in dobrem finančnem poslovodenju se nadomesti s Prilogo k temu sklepu.

V Bruslju,

Za Evropski parlament Za Svet

Predsednik Predsednik

PRILOGA

[pic]

[1] COM(2008) 859 konč./2.

[2] UL C 139, 14.6.2006, str. 1.

[3] UL L 132, 29.5.2009, str. 8.

[4] UL C 139, 14.6.2006, str. 1.

[5] COM(2008) 800, COM(2008) 859, COM(2009) 171 in UL L 132, 29.5.2009, str. 8.

[6] V ta namen so zneski, ki izhajajo iz navedenega sporazuma, preračunani v cene iz leta 2004.